b'\n_START_ARTICLE_\nM.I.A. (rapper)\n_START_SECTION_\nBiografi\n_START_PARAGRAPH_\nHistorierne om hendes fortid er mange. Seks m\xc3\xa5neder gammel blev hun taget med til Sri Lanka, hvor faderen blev involveret i De Tamilske Tigres guerillakrig. Senere tog moren hende med til Indien, hvor hun levede i dyb fattigdom, f\xc3\xb8r hun som 11-\xc3\xa5rig vendte tilbage til London. Alle disse historier har naturligvis v\xc3\xa6ret guf for pressen.\n_START_SECTION_\nKarriere\n_START_PARAGRAPH_\nM.I.A. viste dog med albummet Arular i 2005, at det ikke var ren hype det hele. Langt fra endda. Hun form\xc3\xa5ede p\xc3\xa5 elegant vis at samle den brogede forhistorie med nye og gamle musikalske str\xc3\xb8mninger og resultatet var et p\xc3\xa5g\xc3\xa5ende, festligt og st\xc3\xa6rkt vanedannende album, der is\xc3\xa6r trak tr\xc3\xa5de til grime, dancehall, ol\xe2\x80\x99 school rap og pop. Det hele tilsat et skud af r\xc3\xa5 tekster, der cirklede om politik, sex, feminisme og som blev leveret med en flabet og militant kropslig attitude \xe2\x80\x93 med et stort glimt i \xc3\xb8jet._NEWLINE_I England blev M.I.A. et hit takket v\xc3\xa6re Arular, mens det her i Danmark kun var et smalt publikum, der t\xc3\xa6ndte p\xc3\xa5 de avantgardistiske udfoldelser p\xc3\xa5 numre som "Galang" og "Pull Up the People".'